SL Uradni list Evropske unije C 110/32

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 110/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„CZOSNEK GALICYJSKI“

EU št.: PGI-PL-02211-22.12.2016

ZOP ( ) ZGO ( X )

1. Ime

„Czosnek galicyjski“

2. Država članica ali tretja država

Poljska

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Ime „Czosnek galicyjski“ se nanaša na sveže glavice česna (Allium sativum L.). Pod imenom „Czosnek galicyjski“ se trži česen sort „harnaś“ in „arkus“.

Značilnosti česna „Czosnek galicyjski“ so vsebnost biološko aktivnih snovi in značilne morfološke lastnosti:

— vsebnost aliina: vsaj 1,65 g 100 g-1 ms,

— antocianska obarvanost zunanjih luskolistov (vijolično rožnata ali vijolična), ki pokriva najmanj 30 % površine ovojnic stroka česna,

— okrogla glavica premera najmanj 50 mm,

— 6–9 strokov, ki so spiralasto razporejeni v glavico,

— odpornost proti mrazu.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

— Sajenje.

— Namakanje, gnojenje, nega.

— Pobiranje.

— Sušenje.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Malopoljsko vojvodstvo (občini Słomniki in Radziemice ter naslednje vasi občine Koniusza: Niegardów, Niegardów Kolonia, Piotrkowice Wielkie, Budziejowice in Muniaczkowice).

5. Povezava z geografskim območjem

Posebnost česna „Czosnek galicyjski“ so zlasti njegove edinstvene kakovostne značilnosti in sloves.

Posebne značilnosti česna „Czosnek galicyjski“

Visoka kakovost in posebne značilnosti česna „Czosnek galicyjski“ izhajajo iz talne sestave in podnebnih razmer na območjih njegovega gojenja ter iz znanja lokalnih proizvajalcev. Zaradi vseh teh dejavnikov je mogoče gojiti česen s posebnimi fizikalno-kemičnimi in organoleptičnimi značilnostmi, po katerih se razlikuje od drugih proizvodov. Za česen „Czosnek galicyjski“ so značilni visoka vsebnost alicina, vijolično rožnata obarvanost zunanjih luskolistov in velika glavica z maloštevilnimi stroki, tako da so posamezni stroki tudi večji od strokov drugih sort česna.

Geografsko območje, na katerem se goji „Czosnek galicyjski“, je v Galiciji, to je regiji, ki je bila od leta 1774 do leta 1918 del ozemelj, priključenih Avstriji. Od tod izvira ime „Czosnek galicyjski“.

Tla na geografskem območju, kjer se goji česen „Czosnek galicyjski“, so bogata z organskimi snovmi (humusom). Na tem območju so prisotna tla vrste rendzina z visokim pH, kar je posledica erozije apnenca, ki prekriva komaj 1 % površja Poljske, tako da je nastala mikroregija, katere tla so primerna za gojenje česna. Za to območje je značilen zelo visok pH, in sicer od 6,7 do 7,9. Rastno obdobje na območju iz točke 4 se namreč začne prej kot na sosednjih območjih.

Česen „Czosnek galicyjski“ ima zaradi tal edinstveno barvo ovojnic strokov česna. Tla so namreč sicer nevtralna, toda antociansko obarvane ovojnice privzamejo vijolično rožnato barvo, v alkalnih tleh pa vijolično.

Poleg tega rastno obdobje, ki se na geografskem območju iz točke 4 začne izjemno zgodaj, omogoča optimalno porabo vode, ki se zadrži v tleh po zimskih padavinah. To je ključni dejavnik v prvi fazi rasti, ki je še posebej koristen za čebulnice, kot je česen. Glavice česna „Czosnek galicyjski“ zato dosežejo precejšnjo velikost.

Tudi znanje in spretnosti lokalnih proizvajalcev močno vplivajo na kakovost česna „Czosnek galicyjski“ ter se pokažejo v vsaki fazi proizvodnje. Med temi znanji je izbira ustreznega trenutka za sajenje, da bi se lahko sadike pred nastopom zmrzali dobro ukoreninile. Proizvajalci po predhodnem izboru dajo na stran kakovostne rastline (stroke). Če se za sajenje izberejo stroki ustrezne velikosti, ki se ločijo od glavic tik pred sajenjem, to omogoča visok donos in dobro kakovost.

Če so tla presuha, se proizvajalci odločijo za namakanje, saj ustrezna vlažnost tal na koncu pomladi spodbuja rast velikih glavic česna z visoko vsebnostjo alicina, to je organske spojine, ki vsebuje žveplo, zaradi katerega je aroma česna intenzivna in okus izrazito pekoč. Vsebnost alicina je v povprečju za 5 % višja kot pri česnu istih sort, ki se gojijo v drugih regijah Poljske.

Pri gojenju česna „Czosnek galicyjski“, ki zajema zimske sorte s trdim steblom, je odstranjevanje cvetnega stebla nepogrešljiv postopek. Pri tem postopku se cvetno steblo odstrani z obračanjem. Zelo pomembno je dobro izbrati trenutek za izvedbo tega postopka – če se namreč socvetje odstrani prezgodaj, to spodbudi njegovo ponovno rast, če pa se socvetje pusti na rastlini, to občutno omeji pridelek in poslabša kakovost strokov. Gre za zelo zahteven postopek, saj se tradicionalno izvaja ročno. Le tako je mogoče ta postopek uporabiti pri vsaki rastlini v ustreznem trenutku glede na fazo njene rasti. Natančna izvedba postopka, ki izhaja iz kmetijske tradicije regije, nezanemarljivo vpliva na kakovost proizvoda.

Česen „Czosnek galicyjski“ se po pobiranju in sušenju očisti ročno, pri tem se odstranijo poškodovani ovojni listi, ostanki korenin in listi. S tako obdelavo se česen dobro ohrani ter se zagotovijo odlične prehranske značilnosti in okus. Ustrezna temperatura sušenja in zračenja vpliva na stabilnost glavne učinkovine česna „Czosnek galicyjski“ – alicina.

Zaradi talnih in podnebnih razmer, primernih za gojenje česna, ter velikega znanja in spretnosti lokalnih proizvajalcev, geografsko območje iz točke 4 zajema največjo površino, namenjeno za gojenje te rastline na Poljskem.

Sloves česna „Czosnek galicyjski“

Omembe gojenja česna na geografskem območju, na katero se nanaša ime „Czosnek galicyjski“, segajo v 17. stoletje. Szymon Syreński (imenovan tudi Syreniusz), profesor na akademiji v Krakovu ter botanik in zdravnik, ki je raziskoval zdravilne rastline, je v svojem delu „Zielnik herbarzem z języka łacińskiego zowią […]“ (herbarij, prirejen iz latinščine), objavljenem leta 1613, navedel 756 sort rastlin, ki rastejo na jugu Poljske. V tem delu avtor več kot stokrat omeni gojeni česen, imenovan tudi „Czosnek galicyjski“, kot rastlino, ki se zlahka dobi na območju okoli Krakova, in kot zelo uporabno zdravilno rastlino.

Legenda, po kateri so se po sol in česen odpravljali na lokalne trge in sejme, potrjuje povezavo med česnom „Czosnek galicyjski“ in območjem njegove proizvodnje, pa tudi njegov sloves.

Česen je imel zelo verjetno velik sloves, saj je Jan Chryzostom Pasek, baročni poljski pisatelj, v svojem delu „Pamiętniki“ (Spomini) šaljivo zapisal, da je Jan Rakoczy, transilvanski princ, zaradi poljskega česna, ki je bil očitno boljši od madžarskega, leta 1657 vdrl v poljske dežele. Po pripovedi navedenega avtorja je vojska Rackoczyja do zadnjega pojedla ves uplenjeni česen.

Zbigniew Morsztyn, pisatelj iz baročnega obdobja, ki je bil prav tako priča švedski zasedbi Krakova (mesta v Malopoljskem vojvodstvu, kjer je območje gojenja česna „Czosnek galicyjski“) leta 1655, je sestavil pesnitev, v kateri slavi odlike tega česna ter ga skupaj s čebulo in redkvico postavlja na prvo mesto med začimbami in zdravili.

Sloves česna „Czosnek galicyjski“ z geografskega območja iz točke 4 potrjuje tudi dejstvo, da od leta 2007 vsak julij in avgust v Malopoljskem vojvodstvu poteka praznik česna. To potrjuje, da to rastlino lokalni kmetje zelo cenijo in da ima velik potencial. Med tem praznikom se predstavijo jedi in pripravki s česnom „Czosnek galicyjski“, na tekmovanjih pa se sodelujoči med drugim potegujejo za nagrado za najlepšo dekoracijo iz česna „Czosnek galicyjski“ ali najtežjo česnovo kito. Pri vsem tem sodelujejo organi vojvodstva, organizacije kmetov in proizvajalcev ter združenja kmetic, medtem ko v domačih restavracijah pripravljajo jedi, ki jim dodajajo česen „Czosnek galicyjski“.

Pomembnost proizvodnje česna „Czosnek galicyjski“ na geografskem območju pridelave je podkrepljena z lokalnimi mediji, ki pričajo o tradicionalnosti tega pridelka, zavedanju proizvajalcev in izvajanju dejavnosti za povečanje razpoložljivosti tega proizvoda in okrepitev tradicionalnega gojenja česna „Czosnek galicyjski“ v tej regiji. Regionalna televizija oddaja informativne vsebine, lokalni tisk pa objavlja članke o česnu „Czosnek galicyjski“, ki so bistveni za lokalne skupnosti ter se nanašajo zlasti na raziskovanje novih trgov, dejavnosti združenja proizvajalcev česna „Czosnek galicyjski“ in praznične prireditve o česnu v Malopoljskem vojvodstvu. Objavlja se tudi informativno in promocijsko gradivo o česnu „Czosnek galicyjski“, prav tako se delijo informativne brošure. Izdelan je bil tudi poseben logotip, ki se uporablja izključno za česen „Czosnek galicyjski“. Ta se uporablja v promocijskem in oglaševalskem gradivu ter na prodajnih mestih česna „Czosnek galicyjsk“, vključno z jedilniki restavracij, ki pripravljajo ta proizvod.

„Czosnek galicyjski“ je zelo pomemben za prebivalce geografskega območja iz točke 4, o čemer pričajo zlasti obseg proizvodnje in ponujene količine te čebulnice.

Sklic na objavo specifikacije

(drugi pododstavek člena 6(1) te uredbe)

http://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-5-pazdziernika-2016-roku

(1) UL L 343, 14.12.2012, str. 1.